Investiment li se jkabbar d-‘data centre capacity’ ta’ Melita b’għaxar darbiet u li se jattira investiment barrani lejn Malta fi cloud computing, online gaming u kummerċ elettroniku Il-kumpannija Melita nediet investiment ġdid li bih se tespandi s-servizzi eżistenti tal-ħazna tad-data b’għaxar darbiet. L-ispazju l-ġdid, maħluq bis-saħħa ta’ dan l-investiment, se jkun qed jirdoppja wkoll il-kapaċità eżistenti ta’ Malta għal data centres. Id-dettalji ta’ dan l-investiment ingħataw waqt it-tnedija ppreseduta minn Dr Chris Cardona, il-Ministru tal-Ekonomija, l-Investiment u n-Negozji ż-Żgħar, li saret fil-faċilità l-ġdida tal-kolokazzjoni tal-Melita fil-Madliena. Ix-xogħol fuq l-estensjoni għaddej bħalissa u mistenni jitlesta sa tmiem l-ewwel kwart tal-2015. L-ispazju l-ġdid tal-kolokazzjoni se jkun f’faċilità, tal-aqwa kwalità, mibnija apposta maġenb iċ-ċentru tad-data eżistenti tal-Melita li kien inawgurat sena ilu u li l-ispazju fih inbiegħ fi ftit xhur wara li tnieda fis-suq. L-estensjoni taċ-ċentru tad-data tal-Melita hi parti mill-investiment multimiljunarju li għaddejja bih il-kumpanija fuq perjodu ta’ ħames snin, b’total ta’ 60 miljun ewro. Il-Ministru Cardona faħħar il-kumpanija għall-impenn tagħha li ssaħħaħ l-infrastruttura tat-telekomunikazzjoni ta’ pajjiżna u feraħ lill-Melita għall-viżjoni tagħha li tkompli tiżviluppa l-kapaċità ta’ pajjiżna fis-servizzi tal-kolokazzjoni tad-data.